open-index/open-wikipedia-markdown huggingface dataset:
ג'ו אבוט

**ג'וזף ב. "ג'ו" אבוט** (באנגלית: **Joseph B. "Jo" Abbott**; 15 בינואר 1840 – 11 בפברואר 1908) היה עורך דין, שופט, קצין בצבא הקונפדרציה, חבר בבית הנבחרים של טקסס וחבר בבית הנבחרים של ארצות הברית מטקסס.

## ביוגרפיה
ג'וזף ב. אבוט נולד ב-15 בינואר 1840 לוויליאם ומרי (לבית מקמילן) אבוט במחוז מורגן, אלבמה, ליד דיקייטר, ולמד בבתי הספר הציבוריים. הוריו שניהם נולדו ליד פטרסבורג, וירג'יניה. אביו ויליאם היה חייל במלחמת 1812, והוצב בנורפוק, וירג'יניה. אבוט עבר עם הוריו למחוז פריסטון, טקסס, בשנת 1853. הוא התחנך על ידי המלומד פרנקלין לאגולין יואקום, נשיא קולג' לריסה ואביו של בנג'מין פרנקלין יואקום, וג'ורג' פ. אליסון, שהפעיל בית ספר קלאסי במחוז פריסטון. הוא החל ללמוד משפטים בשנת 1859 והמשיך בנוהג זה עד תחילת מלחמת האזרחים האמריקנית.

אבוט נכנס לשירות של צבא הקונפדרציה במלחמת האזרחים כלוטננט משנה זוטר, ובסופו של דבר הפך ללוטננט ראשון בפלוגה B של רגימנט הפרשים ה-12 של טקסס. הוא לחם בלפחות חצי תריסר קרבות כולל הקרב על קותון פלאנט, קרב היל פלזנט וקרב ילו באיו, בהם נפצע ונכה במשך חודשים רבים. מאוחר יותר הוא הצטרף שוב לפיקודו ונשאר בו עד תום המלחמה.

לאחר תום המלחמה הוא חידש את לימודי המשפטים ונכנס למשרדו של לוצ'לין ג'. פארר בספרינגפילד, מחוז לימסטון, טקסס, וקיבל הנחיות מד. וו. פנדרגאסט. אבוט התקבל ללשכת עורכי הדין על ידי רוברט ס. גולד, שהפך לשופט העליון של בית המשפט העליון בטקסס. לאחר שקיבל רישיון באוקטובר 1866, החל לעסוק בעריכת דין בספרינגפילד כשותף של פארר. הוא עבר למחוז היל ב-1867, שם לימד בבית ספר במשך חמישה חודשים. הוא חזר למקצועו המשפטי לאחר שמערכת המשפט המחוזית אורגנה ב-1868. ב-15 בדצמבר 1868 הוא נישא לרוונה סטורגיס מהילסבורו, בתם של ג'יימס וו. ל. ומרתה סטורגיס.

הוא היה חבר בבית הנבחרים של טקסס מ-1870 עד 1873 הוא מונה לשופט מחוזי במחוז השיפוט העשרים ושמונה על ידי המושל אורן מ. רוברטס. בשנת 1880, הוא נבחר לכהונה מלאה של ארבע שנים לתפקיד זה. בשנת 1886, הוא נבחר כדמוקרט לבית הנבחרים של ארצות הברית, וכיהן בתפקיד זה עד סוף הקונגרס ה-54 בשנת 1897. לאחר שעזב את הקונגרס, הוא חידש את הקריירה המשפטית שלו בהילסבורו, טקסס, שם נפטר ב-11 בפברואר 1908.

## קישורים חיצוניים

*
* 

## הערות שוליים

קטגוריה:אמריקאים ילידי אלבמה
קטגוריה:חברי בית הנבחרים של ארצות הברית מטקסס
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:שופטי בתי המשפט של מדינת טקסס
קטגוריה:אמריקאים שנולדו ב-1840
קטגוריה:אמריקאים שנפטרו ב-1908
ברבי מעצבת אופנה

**ברבי מעצבת אופנה** (באנגלית: **Barbie Fashion Designer**) הוא משחק מחשב לילדים מ-1996 שיצא על ידי מאטל וחברת ההפקות "Digital Domain".

הוא משחק הווידאו הראשון שיצא עבור קהל יעד של בנות שהצליח מסחרית והיה לאחד ממשחקי הווידאו הנכרים ביותר בשנת יציאתו, מה שהוביל ליציאה של משחקים נוספים עבור בנות, על אף הצלחתו המשחק זכה גם לביקורת עקב עיסוקו בנושאים נשיים סטריאוטיפים.

המשתמשים במשחק יכולים לעצב בגדים לפי קריטריונים כמו צבע ותבנית, ישנה אפשרות גם להדפיס את הבגד ולהלביש אותו על בובת הברבי. נאמר שאחד הדברים שהובילו להצלחתו זה עקב כך שהמשחק השלים את הדרך שבה ילדות אהבו לשחק עם בובות הברבי שלהן.

## קישורים חיצוניים
* ברבי מעצבת אופנה, באתר MobyGames

קטגוריה:ברבי
קטגוריה:משחקי וידאו משנת 1996
כריסטופר אפסון

**כריסטופר קולומבוס אפסון** (באנגלית: **Christopher Columbus Upson**; 17 באוקטובר 1829 - 8 בפברואר 1902) היה חבר בית הנבחרים של ארצות הברית מטקסס.

## ביוגרפיה
אפסון, שנולד ב-17 באוקטובר 1829 ליד סירקיוז, ניו יורק, למד בבתי הספר הציבוריים וב-Williams College, ויליאמסטאון, מסצ'וסטס. הוא למד משפטים, התקבל ללשכת עורכי הדין ב-1851 והחל לעסור בכך בסירקיוז, ניו יורק, ב-1851. הוא עבר לסן אנטוניו, טקסס, בשנת 1854 ועסק בעריכת דין. במהלך מלחמת האזרחים שירת בצבא הקונפדרציה כעוזר מתנדב, בדרגת קולונל, במטה הגנרל וו. ה. ק. וייטינג. הוא מונה על ידי השופט השותף מטעם הקונפדרציה של אריזונה ב-1862.

אפסון נבחר כדמוקרט לקונגרס ה-46 כדי למלא את המקום הפנוי שנגרם על ידי מותו של גוסטב שלייכר. הוא נבחר מחדש לקונגרס ה-47 וכיהן מ-15 באפריל 1879 עד 3 במרץ 1883. הוא נכשל בניסיונו להיבחר מחדש ב-1882. הוא חידש את עריכת הדין בסן אנטוניו, טקסס, ומת שם ב-8 בפברואר 1902. אפסון נקבר בבית הקברות מס' 1 של העיר סן אנטוניו.

## קישורים חיצוניים
*
* 

קטגוריה:אמריקאים ילידי מדינת ניו יורק
קטגוריה:חברי בית הנבחרים של ארצות הברית מטקסס
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:בוגרי ויליאמס קולג'
קטגוריה:אמריקאים שנולדו ב-1829
קטגוריה:אמריקאים שנפטרו ב-1902
אולין ולבורן

**אולין ולבורן** (באנגלית: **Olin Wellborn**; 18 ביוני 1843 - 6 בדצמבר 1921) היה חבר בית הנבחרים של ארצות הברית מטקסס ושופט מחוזי של ארצות הברית בבית המשפט המחוזי של ארצות הברית במחוז הדרומי של קליפורניה.

## ביוגרפיה
### השכלה וקריירה
ולבורן נולד ב-18 ביוני 1843, בקמינג, מחוז פורסיית', ג'ורג'יה, ולמד בבתי הספר הציבוריים, אוניברסיטת קרוליינה הצפונית בצ'אפל היל וסיים את לימודיו באוניברסיטת אמורי ב-1862. הוא התגייס לצבא הקונפדרציה בשנת 1861 ושירת לאורך כל מלחמת האזרחים האמריקנית, והשיג דרגת קפטן בפלוגה B, רגימנט הפרשים של ג'ורג'יה ה-4. בתום המלחמה הוא התיישב באטלנטה, ג'ורג'יה. הוא למד משפטים, התקבל ללשכת עורכי הדין ונכנס למשרד פרטי באטלנטה מ-1866 עד 1871. הוא המשיך לעסוק באופן פרטי בדאלאס, טקסס החל משנת 1871.

### כהונה בקונגרס
ולבורן נבחר כדמוקרט ממחוז הקונגרס ה-3 של טקסס וממחוז הקונגרס ה-6 של טקסס לבית הנבחרים של ארצות הברית של הקונגרס ה-46 של ארצות הברית ולשלושת הקונגרסים שאחריו, וכיהן מ-4 במרץ 1879 ועד 3 במרץ 1887. הוא היה יושב ראש הוועדה לענייני האינדיאנים במהלך הקונגרסים ה-48 וה-49. הוא נכשל בניסיונו להיבחר מחדש ב-1886 לקונגרס ה-50 של ארצות הברית.

### קריירה מאוחרת יותר
לאחר עזיבתו את הקונגרס, ולבורן חידש את העיסוק הפרטי בסן דייגו, קליפורניה מ-1887 עד 1893, ובלוס אנג'לס, קליפורניה החל מ-1893.

### כהונה כשופט פדרלי
ולבורן מונה על ידי הנשיא גרובר קליבלנד ב-25 בפברואר 1895, למושב בבית המשפט המחוזי של ארצות הברית במחוז הדרומי של קליפורניה שפונה על ידי השופטת ארסקין מאיו רוס. הוא אושר על ידי הסנאט של ארצות הברית ב-1 במרץ 1895, וקיבל את המינוי שלו באותו יום. שירותו הסתיים ב-31 בינואר 1915, עקב פרישתו.

### מותו
ולבורן מת ב-6 בדצמבר 1921 בלוס אנג'לס, קליפורניה. הוא נקבר בבית הקברות רוזדייל (כיום בית הקברות אנגלוס-רוזדייל) בלוס אנג'לס.

## משפחתו
בתו של ולבורן נישאה לברטון אי גרין, מייסד שותף של בוורלי הילס, קליפורניה.

## קישורים חיצוניים

*
* 

## הערות שוליים

קטגוריה:אמריקאים ילידי ג'ורג'יה
קטגוריה:חברי בית הנבחרים של ארצות הברית מטקסס
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:עורכי דין אמריקאים במאה ה-20
קטגוריה:עורכי דין אמריקאים במאה ה-19
קטגוריה:בוגרי אוניברסיטת קרוליינה הצפונית בצ'אפל היל
קטגוריה:בוגרי אוניברסיטת אמורי
קטגוריה:שופטי בתי המשפט הפדרליים המחוזיים של ארצות הברית
קטגוריה:אמריקאים שנולדו ב-1843
קטגוריה:אמריקאים שנפטרו ב-1921
Keep Me Fed

***Keep Me Fed*** הוא אלבום האולפן הרביעי של להקת הרוק המקסיקנית דה וורנינג, שיצא לאור ב-28 ביוני 2024 תחת הלייבל "לאווה רקורדס".

שישה שירים מתוך האלבום יצאו לאור כסינגלים. הסינגל הראשון, "More", הגיע למקום ה-36 במצעד ה־Billboard Mainstream Rock, ונשאר במצעד במשך שבעה שבועות. הסינגל השני, "S!CK", הגיע למקום השמיני באותו מצעד, ונשאר למשך 20 שבועות. כמו כן, הוא נכנס לרשימת "שירי הרוק והמטאל הטובים ביותר של 2024 (עד כה)" של המגזין "Loudwire".

## הפקה
* דניאלה ויאריאל – שירה וליווי, גיטרה
* פאולינה ויאריאל – תופים, קולות רקע, שירה משותפת (ברצועה 9)
* אלחנדרה ויאריאל – גיטרה בס
* Anton DeLost – מפיק, מיקס, הנדסה, גיטרה, מקלדת, כלי הקשה
* דן לנקסטר – מפיק שותף (ברצועות 1, 10 ו-12), וקולות רקע (ברצועות 1 ו-12)
* קווין "בון" היסינק – מפיק נוסף, וגיטרה (ברצועה 6)
* דייגו מג'יה – עוזר להנדסת הקלטה
* טד ג'נסן – מאסטרינג

## עטיפת האלבום
בראיון, פאולינה הסבירה את המשמעות שמאחורי העיצוב של עטיפת האלבום, כאנלוגיה לתרבות הצריכה: "התמונה מציגה סצנה מלאה בשפע, ואנחנו גם שחקניות במשחק השפע הזה. יש יותר מדי מכל דבר על השולחן, ואנשים, שנראים מאוד מכובדים, צורכים הרבה יותר ממה שהם צריכים. וזה מה שאנחנו מנסים לעצור – או לפחות להאט – את ה'אורגיה' הזו, אבל בסופו של דבר, עצוב לומר, אנחנו עדיין משתתפים בה – בשולחן הזה, שמייצג את מה שאנחנו חווים ביומיום, ואת הניסיון שלנו להילחם, בדרכנו הקטנה".

## הערות שוליים

## קישורים חיצוניים

קטגוריה:אלבומים באנגלית
קטגוריה:אלבומי חברת לוה רקורדס
קטגוריה:אלבומי חברת ריפבליק רקורדס
ג'עפר חסאן

**ג'עפר חסאן** (בערבית: **جعفر حسان**; נולד ב-1968) הוא ראש ממשלת ירדן מאז 2024.

חסאן הוא דוקטור למדעי המדינה וכלכלה בין-לאומית מהמכון ללימודים בינלאומיים בז'נבה. ומחזיק גם בתואר שני מבית הספר לממשל של אוניברסיטת הרווארד, אוניברסיטת בוסטון ותואר ראשון מהאוניברסיטה האמריקאית בפריז.

בשנת 2020 הוענק לו "כוכב הזהב" ו"כוכב הכסף" של מסדר השמש העולה של יפן על חיזוק הקשרים בין ירדן ליפן.

## קריירה
לאחר שהצטרף לשירות החוץ של ירדן ב-1991, הוא הוצב בוושינגטון הבירה ובז'נבה. מ-2006 עד 2009, הוא היה מנהל המחלקה לעניינים בינלאומיים בבית המשפט המלכותי ההאשמיטי. ומונה לשר לתכנון ולשיתוף פעולה בינלאומי בשנת 2009, תפקיד בו כיהן עד שנת 2013. במסגרת תפקידו נפגש עם בכירי הבנק העולמי על מנת לקבל סיוע כלכלי.

ב-2014 הוא הפך לראש המטה של מלך ירדן עבדאללה השני. ובשנת 2018 הוא מונה לסגן ראש הממשלה לענייני כלכלה, והוטל עליו ליישם רפורמות לקיצוץ החוב הלאומי. ב-2021 הוא הפך למנהל המשרד של המלך. כראש הלשכה של המלך, נפגש בין היתר עם שר הביטחון בני גנץ ב-2022.

בשנת 2020 חיבר ספר על הכלכלה הפוליטית של ירדן.

### ראש הממשלה
לאחר הבחירות לפרלמנט ב-10 בספטמבר 2024, ב-15 בספטמבר, המלך עבדאללה השני מינה אותו לראש הממשלה של ירדן. ב-18 בספטמבר הציג את ממשלתו, שכללה 31 שרים, כשאיימן א-ספדי משמש כשר חוץ וסגן ראש הממשלה.

באוקטובר 2024 מחבלים שהתחפשו לחיילים ירדנים ירו על חיילים ישראלים ופצעו שני חיילים קל-בינוני. תנועת האחים המוסלמים בירדן רמזה על אחריותה לפיגוע, וחסאן גינה את הפיגוע.

באפריל 2025 נעצרו בירדן חשודים בייבוא וייצור טילים, ולשכתו של חסאן הודיעה שאלו התכוונו לערער את הביטחון הלאומי. בהמשך הכריזה ירדן על תנועת האחים המוסלמים כלא חוקית ועל החרמת נכסיה.

בפברואר 2025 במסגרת מלחמת חרבות ברזל הציע נשיא ארצות הברית דונלד טראמפ תוכנית לפינוי רצועה עזה. חסאן התבטא נגד התוכנית והדגיש את החשיבות של אימוץ תוכנית ערבית לשיקום עזה על ידי אנשיה. ב-19 בינואר 2025 התחילה פסקת אש בין ישראל לחמאס במסגרת הסכם חמאס–ישראל, אולם ב-18 במרץ החלה ישראל במבצע עוז וחרב בגל תקיפות בעזה, וג'עפר חסאן התבטא נגד ההחלטה הישראלית לחדול מהפסקת האש, וקרא לקהילה הבינלאומית לדאוג להפסקת האכזריות.

## קישורים חיצוניים

## הערות שוליים

קטגוריה:ראשי ממשלת ירדן
קטגוריה:סגני ראשי ממשלות
קטגוריה:דיפלומטים ירדנים
קטגוריה:שרי ממשלת ירדן
קטגוריה:מעוטרי מסדר השמש העולה
קטגוריה:מעוטרי מסדר ההצטיינות של הרפובליקה של איטליה
קטגוריה:בוגרי האוניברסיטה האמריקאית בפריז
קטגוריה:בוגרי אוניברסיטת בוסטון
קטגוריה:בוגרי בית הספר לממשל באוניברסיטת הרווארד
קטגוריה:ילידי 1968
גשר ספייטי דייבל

**גשר ספייטי דייבל** (באנגלית: **Spuyten Duyvil Bridge**) הוא גשר נפתח מסתובב הנושא מסילת ברזל. הגשר בנוי על ספייטי דייבל קריק בין מנהטן לברונקס, בעיר ניו יורק. הגשר ממוקם בקצה הצפוני של מנהטן, היכן שספייטי דייבל קריק פוגש את נהר ההדסון, כ-300 מ' ממערב לגשר הנרי הדסון.

הגשר משמש את רכבות אמטרק הנוסעות לאורך נהר ההדסון מבירת המדינה אולבני אל תחנת פנסילבניה בעיר ניו יורק ולהפך. הגשר משמש כ-30 רכבות ביום ונפתח למעלה מ-1,000 פעמים בשנה, בעיקר בחודשי הקיץ עבור הפלגות תיור סיבוביות מרציף 83 במנהטן וכלי שיט פנאי אחרים.

## היסטוריה
הגשר הראשון, שהיה בנוי מעץ, נבנה בשנת 1849 על ידי חברת New York Hudson Railroad  שהפעילה בעת ההיא קו רכבות מניו יורק צפונה. מסילת הברזל המשיכה דרומה לאורך "קו הצד המערבי"  עד לטרמינל סנט ג'ון פארק במנהטן התחתית - טרייבקה דהיום, והובילה גם מטענים וגם שירות נוסעים. רכבת נהר ההדסון התמזגה עם רכבת ניו יורק והארלם  בשנת 1869, ויצרה את רכבת ניו יורק סנטרל ונהר ההדסון , ורוב הרכבות החלו לעקוף את הגשר, ובמקום זאת לנסוע לטרמינל גרנד סנטרל במרכז מנהטן. בשנת 1895, גשר ברזל החליף את גשר העץ.

גשר הפלדה הנוכחי תוכנן על ידי רוברט גיילס ונבנה בשנת 1900. המזחים נשענים על יסודות כלונסאות באפיק הנהר. הגשר מורכב משלושה קטעים קבועים וכן קטע נדנדה באורך 88 מ', שיכול להסתובב כמעט 65 מעלות ולהשאיר מרווח של 30 מ' בכל צד. רכיב הנדנדה שקל 200 טון, והיה לו מספיק מקום כדי להתאים לשתי מסילות.

עד 1935, עברו 70 רכבות ביום על גשר ספייטי דייבל, אך לאחר מלחמת העולם השנייה ירד השימוש. בשנת 1963 הוחלף מנוע הקיטור שהניע את רכיב הנדנדה במנוע חשמלי. הגשר ניזוק קלות שלוש שנים מאוחר יותר, כאשר מוטת הנדנדה נפגעה על ידי סירה, והותירה אותה תקועה במצב פתוח למשך שבועיים. רכבות הפסיקו לעבור בגשר ב-1982, ובשנה שלאחר מכן ניזוק הגשר על ידי כלי שיט ולא היה מסוגל להיסגר.

הגשר שוקם בסוף שנות ה-80. שירות ה"אינטר-סיטי" (מכונה ה־Empire Servise ) בתוך מדינת ניו יורק של אמטרק החל להשתמש בגשר ב-7 באפריל 1991. זה היה כרוך בהסבה של קו ווסט סייד  הנטוש כדי להתאים לשירות נוסעים ולהתחבר לתחנת פנסילבניה. עד אז, רכבות אמטרק שנסעו בין ניו יורק לאולבני השתמשו בטרמינל גרנד סנטרל.

ביוני 2018, אמטרק השתמשה ב-Left Coast Lifter, אחד העגורנים הצפים הגדולים בעולם, כדי להרים את רכיבי הגשר במשקל 730 טון, ולהעביר אותם לדוברה על מנת לבצע תיקונים לרכיבים חשמליים ומכניים שניזוקו בהוריקן סנדי ובשנים של תקלות וקורוזיה. במהלך התיקונים, רכבות שמקורן בתחנת פן והשתמשו בגשר, הגיעו במקום זאת ממסוף גרנד סנטרל, העוקף את הגשר. הרכבות חזרו למסלולן הקבוע לתחנת פן ב-4 בספטמבר 2018.

## גלריה

קובץ:Spuyten Duyvil Bridge from HHB jeh.jpg|מבט על הגשר מגשר הנרי הדסון.
קובץ:A northbound Amtrak train passing through the Spuyten Duyvil Bridge.webm|רכבת אמטרק עוברת על גשר ספייטי דייבל (סרטון).


## ראו גם
* הגשרים לאורך הארלם ריבר

## קישורים חיצוניים

## ביאורים

## הערות שוליים

קטגוריה:ניו יורק: גאוגרפיה
קטגוריה:ניו יורק: תחבורה
קטגוריה:ניו יורק: גשרים
מכון צפנת

**צפנת מכון למחקר, פיתוח וייעוץ ארגוני** הוא חברה העוסקת בייעוץ ארגוני, שפועלת בתחום ברציפות מאז 1985. זו אחת מחברות הייעוץ הארגוני הראשונות והחלוצות בישראל, והוותיקה בישראל בתחום זה. המכון משלב פעילויות ייעוץ, הכשרה וליווי של בעלי תפקידים שונים בהקשר תוך-ארגוני ובין-ארגוני, וכן מחקר יישומי תוך שימוש משולב בגישות פסיכואנליטיות ובתיאוריות של מורכבות. המכון נוסד ב-1985 כשותפות על ידי ישראל כ"ץ, גבריאל דהאן ואריאלה וייץ, ובהמשך החליפה נילי סוקניק את אריאלה וייץ. לאורך רוב שנות פעילותו עמד בראש המכון ישראל כ"ץ, שהוא הבעלים היחיד מאז שהמכון הפך ב-2003 לחברה בע"מ.

פעילות המכון כוללת יצירת מרחבים להעברת ידע כגון כנסים, הכשרות וקורסים מקצועיים, גם בשיתוף עם אוניברסיטאות שונות, וכן הוצאה לאור של כתב העת האקדמי "אנליזה ארגונית" היוצא ברציפות מאז 1995, אשר כולל מאמרים שנכתבים על ידי אנשי מקצוע בתחום ונערך ומופץ על ידי המכון.

## פעילות המכון
המכון מתמקד בחיבור בין יצירת ידע ומסירתו במגוון דרכים:
* כתיבה עיונית ומחקרית.
* מסגרות הוראה בשיתוף פעולה עם אוניברסיטאות.
* ייעוץ ארגוני אישי, קבוצתי ומערכתי.
* מאמצי פיתוח בשדה הייעוץ.

### מסגרות הכשרה ופיתוח
המכון הפיק מגוון מסגרות הכשרה ופיתוח של אנשי מקצוע. בהן:
* תוכנית להכשרת יועצים ארגוניים, בשיתוף עם "תפנית - בית הספר למנהלים" של האוניברסיטה הפתוחה. זוהי מסגרת שנתית הפועלת ברציפות מאז 1992 ובאופן מחודש כשותפות בין "צפנת" ו"תפנית" מאז 2008.
* תוכנית הנחיית קבוצות במעגל החיים בשיתוף אוניברסיטת תל אביב, הפועלת בסדירות כתוכנית שנתית מאז 1995.
* פורום סמנכ"לים למשאבי אנוש בחברות עסקיות, הפועל ברציפות מאז 2016.

## מחקר

המכון מחבר בין מחקר יישומי לייעוץ. כמו כן מקיים המכון מחקרי הערכה של מיזמים חברתיים.

## כתב עת וסמינרים
המכון מוציא לאור את כתב העת "אנליזה ארגונית", המוקדש לעולם הארגוני והייעוצי, שיוצא באופן סדיר מאז 1995. בנוסף, מקיים המכון סמינר ציבורי חודשי מתחדש בנושאי ייעוץ, ניהול וארגון, המתקיים ברציפות מאז 1985.

כן מקיים המכון כנסים מקצועיים שנתיים בשותפות עם קרנות, גופים אקדמיים, גופים ציבוריים, עמותות וארגונים עסקיים בנושאים שונים כגון התחדשות ארגונית, עבודה וחברה, מורכבות, פסיכואנליזה וייעוץ לארגונים ועוד.

## קישורים חיצוניים
* 

## הערות שוליים

קטגוריה:יועצים ארגוניים ישראלים
קטגוריה:ישראל: חברות שהוקמו ב-1985
קטגוריה:ירושלים: חברות
צפנת
פאדי (רקטה)

**פאדי** (בערבית: **فادي**) היא סדרת רקטות ארטילריות שארגון הטרור חזבאללה עושה בה שימוש, הסדרה כוללת חמש גרסאות: **פאדי 1**, **פאדי 2**, **פאדי 3** ,**פאדי 4 ופאדי 6.**

לפי הנתונים הטכניים של הרקטות, ככל הנראה מדובר בגרסאות של רקטת ה-M-302 "ח'ייבר" (פאדי 2) והגרסה הקטנה יותר M-220 (פאדי 1). רקטות הפאדי 3 ופאדי 4 אינן מוכרות למערכת הביטחון, אך ככל הנראה מבוססות על רקטות זלזאל איראניות או על טיל הרעד. רקטות הפאדי מיוצרות על ידי חזבאללה עצמו, והן מדויקות יותר מהח'ייבר.

## סוגי הרקטות
על פי ערוץ אל-מיאדין הלבנוני, רקטת פאדי 1 היא בעלת טווח של 80 ק"מ, באורך 6 מטרים וקוטר של 220 מ"מ, רקטת פאדי 2 היא בעלת טווח של עד 200 ק"מ וקוטר של 302 מ"מ. הרקטות הן ממשפחת ה-m-302 תוצרת מרכז סרס הסורי בהן בוצע לראשונה שימוש במלחמת לבנון השנייה.

הרקטות פאדי 3, פאדי 4 ופאדי 6 לא מוכרות למערכת הביטחון, אך כנראה מדובר ברקטות M-302 בעלות טווח מוגדל, טילי זלזאל או רעד.

## השימוש ברקטות על ידי חזבאללה
ב-22 בספטמבר 2024 חזבאללה שיגר לראשונה רקטות **פאדי 1** ו**פאדי 2** לעבר בסיס רמת דוד בעמק יזרעאל, בתגובה להתנקשות באיבראהים עקיל ולהתפוצצויות מכשירי הקשר של חזבאללה מספר ימים לפני כן. על פי טענת חזבאללה, הרקטות שוגרו ממתקני שיגור של טילי העימאד. בתאונת דרכים שאירעה בזמן האזעקה בעמק יזרעאל נהרג נער כבן 17.

ב-24 בספטמבר טען חזבאללה כי תקף את מחנה שמשון בגליל התחתון ברקטת **פאדי 3**. ולמחרת ב-25 בספטמבר טען כי שיגר רקטה נוספת של פאדי 3 לכיוון מפעל לייצור חומרי נפץ ליד זכרון יעקב.

ב-1 באוקטובר, לאחר הפתיחה בתמרון הקרקעי בלבנון, טען חזבאללה כי שיגר רקטת **פאדי 4** לעבר בסיס גלילות ומטה המוסד, בתגובה לחיסולו של נסראללה. הרקטה גרמה לאזעקות ביישובים רבים בשרון, בשומרון ובגוש דן, והביאה לפציעתו של אדם אחד.

ב-12 בנובמבר טען חזבאללה כי תקף את בסיס חיל באוויר תל-נוף ברקטת **פאדי 6.** בסרטון לקיחת אחריות נראה משגר הרקטות וכן תוארו פרטים טכניים של הרקטה, אשר נראית כדומה מאוד לפאדי 2, ממנה הורד גודל חומר הנפץ בכדי להגדיל את טווח הרקטה.

## שם משפחת הרקטות
על פי ערוץ אל-ג'דיד הלבנוני, רקטות הפאדי קרויות על שם פאדי חסן א-טוויל, פעיל חזבאללה שהצטרף לארגון בשנת 1982 ונהרג בג'זין שבדרום לבנון בשנת 1987 במסגרת פעילות נגד ישראל. גופתו נשארה בשדה הקרב שמונה ימים. אחיו הוא וויסאם א-טוויל שחוסל על ידי ישראל במהלך מלחמת חרבות ברזל בינואר 2024.

## קישורים חיצוניים
* 

## הערות שוליים

קטגוריה:מלחמת חרבות ברזל
קטגוריה:רקטות
קטגוריה:חזבאללה: אמצעי לחימה
קטגוריה:רקטות ארטילריות
המצור על מדאיא

**המצור על מדאיא** (בערבית: **حصار مضايا**) הוא מצור שהטילה ממשלת סוריה בשיתוף חזבאללה על העיירה מדאיא בנפת דמשק, כחלק ממלחמת האזרחים בסוריה. המצור נמשך במשך קרוב לשנתיים בין יולי 2015 לאפריל 2017, והתבצע באמצעות מוקשים שהוטמנו בצפיפות בכל גבולות העיירה, והצבת כוחות של צבא סוריה וחזבאללה בכניסות לעיירה שמנעו כניסת ויציאת אזרחים מהעיירה.

## המצור
ערב המצור אוכלוסיית מדאיא מנתה כ-15 אלף תושבים, אך לאחר הטלת המצור כ-20 אלף אזרחים מהאזורים הסמוכים לעיירה, כמו בוקין, זבדאני ובלודאן, התכנסו בעיירה טרם המצור. המצור גרם לעלייה בשיעור התמותה היומי בעיירה, שהגיע לקצב תמותה של 3 אנשים מדי יום בחמשת הימים הראשונים של 2016. לפי הארגון הערבי לזכויות אדם בבריטניה, המצור גרם לאחד המשברים ההומניטריים החמורים ביותר שהותירה מדיניות המצור שהפעיל המשטר הסורי.

הסכם שביתת הנשק שנחתם ב-28 בדצמבר 2015, המכונה "אל-זבדאני-אל-פועה וכפריא", קבע כי המצור על מדאיא יוסר במקביל לפינוי הפצועים. אולם המצור לא הוסר וכבישים בטוחים לא נפתחו ליציאתם של התושבים, שכן כוחות המורדים, ובהם אחראר א-שאם, צבא הכיבוש, סירבו לפתוח מסדרון לכניסת סיוע הומניטרי לכפרים (כפריה ואל פועה) שאותם כיתרו, ומנגד גם הכוחות צבא סוריה וחזבאללה שצרו על מדאיא סירבו לאפשר להכניס סיוע לעיירה.

המצור הסתיים ב-14 באפריל 2017, קרוב לשנתיים מאז החל, לאחר שממשלת סוריה והאופוזיציה הסורית הסכימו על מה שמכונה "הסכם ארבע הערים", בתיווך קטרי, לפיו יתקיימו חילופי אוכלוסין על בסיס עדתי. לפי ההסכם, 5,000 תושבים שיעים של כפריא ואל-פועה יעברו ממחוז אידליב, הנמצא בשליטת האופוזיציה הסונית והקבוצות האיסלאמיות, ובתמורה יגורשו המתנגדים הסונים ממדאיא.

## קורבנות הרעב
ככל שהמצור התגבר, מחירי המזון בעיירה האמירו, כך שק"ג אורז הגיע ל-100 דולר. על פי הקלטות ששודרו על ידי פעילים ממדאיא, הם הראו כיצד התושבים נאלצו לאכול כמה חיות מחמד כגון חתולים, כמו כן הם נאלצו לאכול עשבי תיבול כדי להישאר בחיים.

נכון ל-5 בינואר 2016, רופאים ללא גבולות רשמו 23 מקרי מוות, ומספר רב של קשישים וילדים הועברו למרכזים רפואיים מקומיים עקב מקרי התעלפות ותשישות עקב תת-תזונה.

## תגובות הקהילה הבינלאומית
המצור עורר גינוי מצד גורמים בינלאומיים רבים. משרד החוץ הצרפתי גינה בחריפות את המצור שהוטל על העיר, וראה אותו בלתי מקובל לחלוטין. כצעד לקראת סיום המצב שנמשך כבר כחמש שנים. במכתבים ששלח אל-עטייה לנשיא מועצת הביטחון של האו"ם, למזכ"ל האו"ם ולנשיא העצרת הכללית של האו"ם, הוא אמר כי המצור של המשטר הסורי על מספר ערים ועיירות מגיע בהקשר של רעב בהיותו נשק שהוא ועוזריו משתמשים בו באופן שיטתי. המוסד האקדמי אל-אזהר הביע את דאגתו מהידרדרות התנאים ההומניטריים בעיירה, והדגיש שמה שהוא נחשף אליו הוא "הסוג הנורא ביותר של מוות עצמי".

## הערות שוליים

קטגוריה:מלחמת האזרחים בסוריה
קטגוריה:מצורים
הבריחה לניצחון

**הבריחה לניצחון** (באנגלית: **Escape to Victory**) הוא סרט מלחמה ספורט משנת 1981 בבימויו של ג'ון יוסטון. הסרט מתרחש במהלך מלחמת העולם השנייה ועוסק במשחק כדורגל בין שבויי מלחמה מבעלות הברית לבין קצינים נאצים. השבויים מנצלים את המשחק ככיסוי לתוכנית בריחה. בסרט מככבים מייקל קיין, סילבסטר סטאלון ושחקן הכדורגל האגדי פלה.

הסרט זכה לתשומת לב רבה עם יציאתו לאקרנים, שכן כיכבו בו הכדורגלנים המקצועיים בובי מור, אוסבלדו ארדילס, קז'ימייז' דיינה, פול ון הימסט, מייק סאמרבי, האלבר ת'ורסן, ורנר רוט ופלה. יבו יבלונסקי כתב את התסריט והסרט נכנס לפסטיבל הסרטים הבינלאומי ה-12 במוסקבה.

## עלילה
הסרט עוקב אחר קבוצת שבויים ממחנה נאצי המחליטים לשחק נגד קבוצת הכדורגל של הצבא הנאצי, ותוך כדי לתכנן בריחה במהלך המשחק. ג'ון קולבי (מייקל קיין), קפטן נבחרת אנגליה לשעבר, מפקד על הקבוצה. לואיס פרננדז (סילבסטר סטאלון), שבוי אמריקאי, משתלב במשחק ומפתח תוכנית בריחה. במהלך המשחק הם צריכים להחליט בין להמשיך בתוכנית הבריחה לבין לנצח את הנאצים במגרש.

## צוות השחקנים
* **[[מייקל קיין]]** בתפקיד קפטן ג'ון קולבי
* **[[סילבסטר סטאלון]]** בתפקיד לואיס פרננדז
* **[[פלה]]** בתפקיד קפטן פרנסואה
* **[[בובי מור]]** בתפקיד טרנץ'
* **[[מקס פון סידוב]]** בתפקיד מייג'ור פון שטיינר

## ביקורות
הבריחה לניצחון קיבל ביקורות מעורבות. המבקרים שיבחו את סצנות הכדורגל והמשחק של פלה, אך העלילה עצמה זכתה לביקורות על פשטות וצפויה מדי. ב-Rotten Tomatoes, הסרט קיבל ציון של 70% מהמבקרים. הסרט הפך לסרט פולחן בזכות השילוב בין דרמת מלחמה לספורט.

## קישורים חיצוניים

## הערות שוליים

קטגוריה:שבי במלחמת העולם השנייה: סרטים
קטגוריה:סרטי פרמאונט
קטגוריה:פריז בקולנוע
קטגוריה:סרטי ג'ון יוסטון
קטגוריה:סרטי דרמה אמריקאיים
קטגוריה:סרטי 1981
אסון המכרה בטאבאס

**אסון המכרה בטאבאס** הוא תאונת כרייה במכרה פחם , שהתרחשה ב-21 בספטמבר 2024 בעיר טאבאס במחוז טאבאס  (בפרסית: طبس) אשר במזרח איראן. בתאונה נהרגו 51 אנשים, 17 נפצעו ו-24 לכודים במכרה.

## האסון
במכרה פחם המנוהל על ידי חברת מדנג'ו הממוקמת בטאבאס, דרום ח'וראסאן, אירע פיצוץ מתאן ב-21 בספטמבר 2024, בשעה 21:00 בשעון המקומי של איראן (17:30 UTC). בפיצוץ נהרגו 51 אנשים, 17 נפצעו ופונו לטיפול רפואי, ו-24 נותרו לכודים בתוך המכרה.

## קישורים חיצוניים

* 

## הערות שוליים

קטגוריה:2024 באיראן
טאבאס
קטגוריה:איראן: התפוצצויות
רצח בים המלח (סדרת טלוויזיה)

**רצח בים המלח** היא סדרת טלוויזיה ישראלית מסוג דרמה בלשית. הסדרה עלתה לשידור בקשת 12 ב-29 בדצמבר 2025. את התסריט לסדרה כתבה רז יובן ובמאי הסדרה הוא תומר שני.

## עלילה
רווי שם טוב (ניב סולטן) היא חוקרת משטרה צעירה ולא מנוסה במשטרת ישראל בתחנת משטרת ערד, שלאחר שהיא נדבקה בקורונה היא מגיעה למלון של מפוני קורונה בים המלח.

בלילה הראשון שלה שם מתרחש מוות מסתורי ומפתיע של אורחת במלון בשם שרה הכהן (אנה זק). היא נאלצת לצאת למסע לחקר האמת: מי מבין אורחי המלון הצבעוניים עומד מאחורי הרצח.

## צוות השחקנים והדמויות
* ניב סולטן - **רווייה "רווי" שם טוב** - חוקרת משטרה מתחילה שנכנסת למלון קורונה בים המלח, ובזמן שהותה במלון קורה מקרה רצח שהיא חוקרת אותו.
* אנה זק - **שרה הכהן** - זמרת מפורסמת ודת"לשית שנרצחת בפרק הראשון, ומקרה הרצח שלה הוא עלילת הסדרה. 
* הנרי דוד - **יגאל "מוריניו" קרניצקי** - מפקד משטרת ערד מפקד של רווי ומקיים איתה יחסים.
* דורי בן זאב - **אמיל** - מנהל בית המלון שנמצא עם חולי הקורונה.
* אופק פסח - **בנימין "ימי"** - עובד בית המלון מערד שהיה בתנועת נוער עם רווי ועוזר לה במידע על מקרה הרצח.
* אביהו פנחסוב - **אייל** - חולה קורנה שנמצא במלון אח של ישי, ובן זוגה בסתר של גלי.
* אסף פרי - **ישי** - חולה קורונה שנמצא במלון אח של אייל, והתיידד לקראת סוף הסדרה עם גלי.
* ענת עצמון - **דליה לחמן** - חולת קורונה. אמא של גלי שמגיעה למלון למטרה לסחוט את שרה הכהן על מידע שיש לה עליה, ובמהלך הסדרה אומרת שהיא ראתה את הרוצח של שרה ובעקבות זה היא נרצחת ע"י הרוצח.
* רותם שפי - **גלי לחמן** - חולת קורונה. הבת של דליה, ובזוגיות בסתר עם אייל. עובדת כאחות בבית חולים רמב"ם. הגיעה למלון ביחד עם אמה כדי לסחוט את שרה.
* רועי ניק - **דודי בן מלך** - בן זוגה של זוהר וחבר קרוב של שרה. לומד רפואה. בפרק האחרון מתברר שדודי הוא הרוצח של שרה ביחד עם יוני. הוא רצח גם את דליה כשהוא שמע שהיא יודעת מי הרוצח, וכן רצח גם את יוני כי חשש שהוא יסגיר אותו. בסוף הפרק האחרון ניסה לרצוח את רווי גם כן לאחר המעצר של זוהר אך נעצר לאחר שנפל במלכודת של רווי.
* בן יוסיפוביץ' - **יוני** - הסוכן של שרה הכהן וחבר קרוב שלה. משתמש בסמים. רצח את שרה ביחד עם דודי ונרצח על ידו בפרק האחרון כדי שלא יסגיר אותו.
* ליה אללוף - **זוהר קופרברג** - חברתה הקרובה של שרה הכהן, וקנאית מאוד. בת זוגו של דודי. אבא שלה מנהל בתי חולים פרטיים.
* אבי דנגור - **נשר** - מפקד במשטרה שנחשב לערמומי החוקר יחד עם רווי את רצח שרה הכהן ושאר הרציחות.
* ריימונד אמסלם - **צופיה** - חולת קורונה במלון. עורכת דין ואמו המאמצת של אלון לוי. 
* פיליפ שאולוב - **נדב שמילא** - בן זוגה לשעבר של שרה הכהן המואשם ברצח שקרה לפני עלילת הסדרה.
* גיא נוימן – **שמואל**

## סקירת הסדרה

## ביקורות
הסדרה זכתה לביקורות צוננות ואף שליליות. בעקבות ירידת הרייטינג הוזזה משבצת השידור מיום שני בשעת הפריים טיים לימי שישי בערב.

## קישורים חיצוניים

* 15x15 פיקסלים אתר האינטרנט הרשמי של רצח בים המלח
* קדימון הסדרה רצח בים המלח, מאקו

## הערות שוליים

קטגוריה:מגפת הקורונה בטלוויזיה
קטגוריה:סדרות טלוויזיה ישראליות שעלו לשידור בשנת 2025
קטגוריה:סדרות טלוויזיה ישראליות
קטגוריה:קשת: תוכניות וסדרות
הדו"ח (סרט, 2019)

**הדו"ח** (באנגלית: **The Report**) הוא סרט דרמה היסטורית משנת 2019 בבימויו של סקוט ז. ברנס, בכיכובם של אדם דרייבר, אנט בנינג וג'ון האם. הסרט מבוסס על הסיפור האמיתי של החוקר דניאל ג'ונס (אדם דרייבר), שנשכר על ידי ועדת המודיעין של הסנאט של ארצות הברית לחקור את שיטות החקירה של ה-CIA בעקבות פיגועי 11 בספטמבר. החקירה חושפת את השימוש בשיטות עינויים קשות במסגרת תוכנית החקירות של ה-CIA. הדו"ח בן 6,700 עמודים על עינויים של ה-CIA.

הסרט הוצג בבכורה עולמית בפסטיבל סאנדנס 2019 ב-26 בינואר 2019. הוא יצא לאקרנים בבתי הקולנוע בארצות הברית על ידי אולפני אמזון ב-15 בנובמבר 2019, שבועיים לפני שהחל להזרים באמזון פריים ב-29 בנובמבר.

## עלילה
הסרט מתמקד במאמציו של דניאל ג'ונס לחשוף את האמת על שיטות העינויים שהופעלו על ידי ה-CIA במהלך חקירותיהם לאחר פיגועי 11 בספטמבר. ככל שהוא מעמיק בחקירה, הוא נתקל בהתנגדות משמעותית מהסוכנות ומגורמים פוליטיים נוספים, הנחושים להסתיר את הפרטים.

## צוות השחקנים
* **אדם דרייבר** בתפקיד דניאל ג'ונס
* **אנט בנינג** בתפקיד הסנאטורית דיאן פיינסטיין
* **ג'ון האם** בתפקיד דניס מקדונה

## ביקורות
הדו"ח קיבל ביקורות חיוביות על המשחק של אדם דרייבר ועל האופן שבו הסרט מציג את הסיפור האמיתי והמורכב של חשיפת העינויים. ב-Rotten Tomatoes, הסרט קיבל ציון של 82% וב-Metacritic ציון של 66 מתוך 100.
## קישורים חיצוניים

## הערות שוליים

קטגוריה:סרטים המבוססים על פיגועי 11 בספטמבר
קטגוריה:סרטים אמריקאיים המבוססים על סיפור אמיתי
קטגוריה:סרטי אמזון
קטגוריה:סרטי 2019
תעלת התברואה והספינות של שיקגו

**תעלת התברואה והספינות של שיקגו** Chicago Sanitary and Ship Canal, הידועה היסטורית בשם **תעלת הניקוז של שיקגו**, היא מערכת תעלות באורך 28 מייל (45 ק"מ) המחברת את נהר שיקגו לנהר דה פליינס. התעלה מביאה להטיית הכיוון של הקטע הראשי והקטע הדרומי של נהר שיקגו, שבעבר זרם אל ימת מישיגן וכיום הוא זורם כעת מימת מישיגן לכיוון נהר אילינוי. תעלת קאל-סאג' (Calumet-Saganashkee) משמשת למטרה דומה עבור נהר קאלומת (Calumet) ומעט דרומית משם היא מתחברת לתעלת שיקגו קרוב למחצית הדרך שלה אל נהר דה פליינס. השניים מספקים את הניווט היחיד לספינות בין נתיב המים הגדול של האגמים הגדולים לעבר נהר המיסיסיפי.
## הרקע לבנייתה
התעלה נבנתה כחלק מתוכנית לטיפול בשפכי העיר שיקגו. בטרם פתיחתה בשנת 1900, שפכים מהעיר שיקגו הוזרמו לתוך נהר שיקגו ודרכו זרמו אל אגם מישיגן. האגם אשר היווה מקור עיקרי לאספקת מי השתייה של העיר (ומשמש ככזה עד היום), כך שנוצר חשש שמי השפכים יביאו להתפרצות מחלות קשות. מכיוון שמערכות הביוב כבר זרמו לנהר, התקבלה ההחלטה להפוך את זרימת הנהר, ובכך להזרים את מי השפכים לכיוון היבשה ובדרך כך להביא לטיהורם בטרם הזרמתם לנהר דה פליינס.

מטרה נוספת בבניית התעלה, הייתה לספק חלופה מודרנית במקום תעלת אילינוי ומישיגן הרדודה והצרה (**I&M**), אשר חיברה מאז 1848 את אגם מישיגן עם נהר המיסיסיפי והביאה לפריחתה של שיקגו עצומת תעבורה מרכזית. כחלק מבניית התעלה החדשה, נבנה התוואי כולו כדי לאפשר ספינות גדולות בהרבה כדי לנווט בה. רוחבו 202 רגל (62 מ') ועומקו 24 רגל (7.3 מ'), יותר מפי שלושה ממידותיה של תעלת אילינוי ומישיגן הוותיקה, אשר עם פתיחת התעלה החדשה, הפכה לנתיב משני בלבד ואף נסגרה לחלוטין עם יצירת נתיב המים אילינוי בשנת 1933.

בניית תעלת שיקגו הביאה להכשרה אינטנסיבית ומעשית למהנדסים שבנו מאוחר יותר את תעלת פנמה. התעלה מתוחזקת על ידי מחוז הטיוב המים של מטרופולין שיקגו. בשנת 1999. התעלה נרשמה ברשימה הלאומית של מקומות היסטוריים ב-20 בדצמבר 2011.

## קישורים חיצוניים

קטגוריה:ארצות הברית: תעלות
קטגוריה:שיקגו
טרופיקנה (סרט)

**טרופיקנה** הוא סרט עלילתי ישראלי משנת 2024, בבימויו של עומר טובי. במרכז העלילה אורלי, קופאית מהדרום שחייה משתנים ברגע והיא מוצאת את עצמה במסע אפל של גילויים מיניים.

## עלילה
אורלי בלאיש, קופאית בגיל העמידה, חיה ביישוב מרוחק במדבר. היא מחלקת את זמנה בין עבודתה המונוטונית בסופרמרקט והטיפול באימה התובענית ובשאר בני המשפחה. מלבד האם הקשישה אורלי מטפלת גם בבנה הבוגר שלא מרבה לצאת מחדרו, וגם בבעלה.תקרית מסתורית שבמהלכה נרצחת הקופאית הראשית מביאה לקידום בעבודה. אורלי מקודמת ועוברת לנהל את הקופה הראשית, ובד בבד עם הקידום בעבודה והתפקיד אותו "ירשה" מקודמתה שנרצחה, היא יורשת גם את העבר הסוער של הקופאית המנוחה. בעקבותיו יוצאת אורלי למסע הרפתקאות הכולל גילויים מיניים המזמן לה מפגש עם מעמקי תשוקותיה המודחקות וחושף את כמיהתה העזה לקִרבה וחום אנושי.

## הפקה
זהו סרט הביכורים הארוך של טובי שביים בעבר סרטים קצרים, סדרת דרמה מוזיקלית ועשרות קליפים לזמרים וזמרות רבים. הסרט הוא קופרודוקציה ישראלית-קנדית, המפיקים של הסרט הם הילה מדליה, פול קאדיו וגיל סימה, העורך גיא נמש ומעצבת התלבושות נלי הורוביץ. מוזיקה: אדם ויינגרוד, בלייז ריבל אמרד, גורדון ניל אלן. עיצוב פסקול: לייז ריבל אמרד, ויקטור האייר.

הבכורה העולמית של הסרט נערכה בתיאטרון העירוני של קרלובי וארי, שם השתתף הסרט בתחרות "פרוקסימה", המסגרת השנייה בחשיבותה בפסטיבל קרלובי וארי. ב"פרוקסימה" מתחרים סרטים המציעים נקודת מבט נועזת על הקולנוע. הסרט הוקרן בפסטיבל הקולנוע ירושלים 2024. הסרט הופק בתמיכת קרן הקולנוע הישראלי, קרן ערבה ומפעל הפיס.

## שחקנים

* עירית שלג – אורלי
* רבקה בכר – אמא של אורלי
* אמיר אישהר
* אילנית בן-יעקב
* לירית בלבן
* רינת מטטוב
* רגינה ספקטור
* דובר קוסאשווילי
* מיכאל לוי
* אורי הוכמן
* דליה בגר

## קישורים חיצוניים

* טרופיקנה באתר קרן הקולנוע הישראלי
* 

## הערות שוליים

קטגוריה:סרטים בעברית
קטגוריה:סרטים ישראליים משנת 2024
קטגוריה:סרטי 2024
Peace Frog

"**Peace Frog**" הוא שיר של להקת הרוק האמריקאית הדלתות, אשר יצא באלבום האולפן החמישי שלהם Morrison Hotel בשנת 1970. הגיטריסט רובי קריגר הסביר כי המוזיקה נכתבה והוקלטה תחילה, כאשר המילים הגיעו מאוחר יותר משירים של הסולן ג'ים מוריסון. למרות שהשיר מעולם לא יצא כסינגל בארצות הברית, הוא יצא כבי-סייד של "You Make Me Real" בצרפת.

"Peace Frog" נכלל באלבום האוסף השני של הדלתות, Weird Scenes Inside the Gold Mine, שיצא בשנת 1972.

## מילים
מילות השיר נלקחו משלושה שירים שנכתבו קודם לכן על ידי מוריסון, בשם "Abortion Stories", "Dawn's Highway" ו-"Newborn Awakening". הלהקה, לעומת זאת, הקליטה את המוזיקה של "Peace Frog" תחילה ללא מילים, לפני שמוריסון דיבב את השירה שלו, כפי שקריגר נזכר: "כתבתי את המוזיקה, עשינו חזרות, וזה באמת קרה, אבל לא היו לנו מילים וג'ים לא היה בסביבה. פשוט אמרנו, 'פאק איט, בואו נקליט את זה. הוא ימציא משהו'. והוא עשה. הוא הוציא את ספר השירה שלו ומצא שיר מתאים". הדלתות ביצעו את הגרסה האינסטרומנטלית בהופעות חיות במהלך 1969. השם המקורי היה "Abortion Stories", אך לבקשתו של המפיק פול רוטשילד, מוריסון שינה אותו ל-"Peace Frog", מכיוון שחשש שהשם ייצור מחלוקת.

"Peace Frog" כולל מילים בהשראת אירועים אמיתיים סביב סולן הלהקה מוריסון. השורה "Blood in the streets in the town of New Haven" מתייחסת למעצרו על הבמה ב-9 בדצמבר 1967, במהלך הופעה חיה בניו הייבן. לאחר סולו הגיטרה, השיר נכנס לבית ספוקן וורד עם השורות "Indians scattered on dawn's highway bleeding", המתאר תאונת דרכים שהתרחשה כשמוריסון היה צעיר. מוריסון היה עד לכאורה למותם של אינדיאנים בזמן שמשפחתו חצתה מדבר בכביש באלבקרקי, ניו מקסיקו. לדבריו, "זו הייתה הפעם הראשונה שטעמתי פחד. אני בטח הייתי בערך בן ארבע". מוריסון התייחס גם למחאות הוועידה הדמוקרטית ב-1968 עם המילים "Blood in the street/ The town of Chicago".

## משתתפים
**הדלתות**
* ג'ים מוריסון - שירה
* ריי מנזרק - עוגב ווקס קונטיננטל
* רובי קריגר - גיטרה חשמלית עם פדאל וואה-וואה
* ג'ון דנסמור - תופים

**נגני סשן**
* ריי נפוליטני - גיטרה בס

## נתוני מכירות

## קישורים חיצוניים

## הערות שוליים

קטגוריה:שירי 1969
קטגוריה:שירי הדלתות
קטגוריה:שירים באנגלית
קטגוריה:שירי זהב בארצות הברית
Desire (שיר של קלווין האריס וסם סמית')

"**Desire**" הוא סינגל של הדי ג'יי הסקוטי קלווין האריס והזמר/ת הבריטי/ת סם סמית'. השיר יצא בהוצאת חברות התקליטים קולומביה רקורדס וסוני מיוזיק UK ב-28 ביולי 2023. השיר נכלל באלבום האולפן השביעי של האריס, .

נכון לספטמבר 2024, השיר הושמע למעלה מ-264 מיליון פעמים בספוטיפיי, ולמעלה מ-37 מיליון פעמים ביוטיוב.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי קלווין האריס
קטגוריה:שירי סם סמית'
קטגוריה:שירים באנגלית
קטגוריה:שירים שנכתבו על ידי סם סמית'
קטגוריה:שירים שנכתבו על ידי קלווין האריס
מנס ג'ורנל

**מנס ג'ורנל** (באנגלית: **Men's Journal**) הוא מגזין לייף-סטייל לגברים אמריקאי, המתמקד בפעילויות חוץ, וכולל כתבות בנושאי טבע, נושאים סביבתיים, בריאות וכושר, סגנון ואופנה. המגזין נוסד בשנת 1992 על ידי יאן ונר מחברת Wenner Media, במטרה ליצור מגזין לגברים פעילים ומצליחים שיספק השראה לסגנון חיים הרפתקני ומתוחכם. בשנת 2017 מכרה Wenner Media את Men's Journal לחברת American Media Inc. בשנת 2022 נרכש המגזין על ידי The Arena Group.

## פורמט
כל גיליון של Men's Journal מחולק לשלושה תתי-מדורים:
* **Notebook** – כולל את הטרנדים, המוצרים, היעדים, הסגנון והעיצוב העדכניים ביותר.
* **Blueprint** – מספק כתבות מדעיות עדכניות ועצות מומחים בנושא דיאטה, כושר גופני ופעילות גופנית.
* **Gear Lab** – מדריך חודשי לקונים הכולל את המוצרים הנבדקים והמומלצים: טכנולוגיה, כלים וצעצועים. Men's Journal שוכר מומחים לבדיקת המוצרים, והמוצרים בעלי הביצועים הטובים ביותר במהלך השנה מופיעים בגיליון דצמבר תחת הכותרת "Gear of the Year".

## היסטוריה
ב-6 באפריל 1992 הניו יורק טיימס הודיע על השקת מגזין Men's Journal, ואמר: "הגיליון הראשון של Men's Journal, מגזין לגברים שמתעניינים בהרפתקאות, כושר וספורט משתתף, יופיע על דוכני העיתונים ב-13 באפריל. ... גיליון ה-180 עמודים של Men's Journal נושא 83 עמודי מודעות. Straight Arrow תחלק 135,000 עותקים בדוכנים במחיר כיסוי של 3 דולר כדי לבדוק את התעניינות הקוראים."

בשנים שלאחר מכן, יאן ונר החליף שוב ושוב את עורך המגזין, לעיתים קרובות ללא סיבה ברורה. באוגוסט 2002 דווח על ידי הניו יורק טיימס שמנס ג'ורנל מתחיל להתחרות ישירות עם מגזינים כלליים לגברים כמו אסקווייר ו-GQ, ועורך המגזין, סיד אוונס, יוחלף ברוברט ל. וואלאס.

בשנת 2017, מכרה Wenner Media את המגזין, המוציאה לאור של ה-National Enquirer. ביולי 2017 מונה גרג עמנואל לתפקיד מנהל התוכן הראשי של המגזין, במקומו של מארק הילי. באוגוסט 2017, המגזין החל לשלב את Men's Fitness במהדורה המודפסת שלו, מה שהעלה את מספר העמודים ואת תדירות ההוצאה ל-12 גיליונות בשנה. 

בפברואר 2020, הודיעה American Media על פיטוריהם של כל עובדי המערכת של Men's Journal בניו יורק, כ-20 איש. המגזין גם צמצם את תדירותו מעשרה גיליונות בשנה לשישה, והפחית את תפוצתו ממיליון ורבע לעותק למיליון בלבד.

ב-2022 דווח כי The Arena Group, הבעלים של מגזינים כמו Sports Illustrated, תרכוש את Men's Journal מ-AMI. בפברואר 2023 דיווח הוול סטריט ג'ורנל כי The Arena Group תתחיל להשתמש בבינה מלאכותית ליצירת תוכן במגזין. עם זאת, הדיווחים הראשונים הצביעו על טעויות משמעותיות בכתבות שנוצרו על ידי הבינה המלאכותית.

בפברואר 2023, מנויי המגזין קיבלו את גיליון מרץ 2023 של המגזין Sports Illustrated, עם הודעה כי מנס ג'ורנל חדל מלהתפרסם. המנויים יקבלו גיליונות של Sports Illustrated במקום, ומנויים שנרשמו לשני המגזינים יקבלו הארכה של מנוי ה-Sports Illustrated שלהם.

## קישורים חיצוניים

## הערות שוליים

קטגוריה:מגזיני גברים
Everybody's Free (To Feel Good)

"**Everybody's Free (To Feel Good)**" (בתרגום חופשי: "**כולם חופשיים (להרגיש טוב)**") הוא סינגל של הזמרת ילידת זמביה רוזאלה , שיצא בהוצאת חברת התקליטים פולס-8 רקורדס ב-26 באוגוסט 1991. השיר מופיע כסינגל השני מאלבום האולפן השני שלה, *Everybody's Free*. השיר נכתב על ידי נייג'ל סוונסטון וטים קוקס, והופק על ידי 3 מאן איילנד.

## רשימות כל הזמנים וסוף שנה

## מיקומי שיא

## גרסאות כיסוי ורמיקס
הזמר האמריקאי קווינדון טארבר  ביצע גרסת כיסוי לשיר. השיר מופיע בפסקול של הסרט משנת 1996, "רומיאו וג'ולייט". דגימות מהשיר מופיעות בסינגל "Everybody's Free (To Wear Sunscreen)" של באז לורמן.

המפיק המזויקלי הקנדי ריצ'רד ויזיון  הוציא גרסת רמיקס לשיר ב-2000. גרסה זו הגיעה בשיאה למקום ה-18 במצעד שירי הדאנס קלאב.

זמרת הפופ הגרמניה ג'סמין וגנר  הוציאה גרסת כיסוי בגרמנית לשיר ב-1998, תחת השם "Ich Bin Wieder Hier". גרסה זו הגיעה למקום ה-12 בגרמניה, למקום ה-30 באוסטריה, למקום ה-28 בשוודיה ולמקום ה-20 בשווייץ. כמו כן, נמכרו כ-120,000 עותקים של השיר בגרמניה.

הצמד הגרמני Aquagen  הוציא גרסת רמיקס לשיר ב-2002. גרסה זו הגיעה בשיאה למקום ה-17 באוסטריה, למקום ה-22 בגרמניה, למקום ה-18 בהונגריה, למקום ה-61 בהולנד ולמקום ה-75 בשווייץ.

להקת הטק האוס האוסטרית Global Deejays  הוציאה גרסת כיסוי לשיר ב-2007. השיר הופיע בפרסומות של So You Think You Can Dance Australia . השיר הופיע בשיאו למקום ה-70 בהולנד, למקום ה-7 באוסטרליה ולמקום ה-57 באוסטריה.

הזמרת האוסטרלית נט קונוויי הוציאה גרסת סינת'-פופ לשיר בשיתוף פעולה עם MNEK ב-19 באוגוסט 2016 כסינגל הבכורה שלה. בשנת 2015, קונווי ביצעה את הרצועה כשיר האודישן שלה בעונה השביעית של אקס פקטור אוסטרליה , שבו היא הגיעה עד למקום השישי, ומאוחר יותר חתמה עם סוני מיוזיק אוסטרליה.

הזמרת האוסטרלית קיילי מינוג הוציאה גרסת כיסוי לשיר ב-2016. השיר מופיע באלבומה ה-13 של מינוג, *[[Kylie Christmas|Kylie Christmas: Snow Queen Edition]]*.

באותה שנה, להקת המוזיקה האלקטרונית הבריטית צ'ייז & סטטוס  והזמר הבריטי ג'ורג' דה פויט  לקחו דגימה מהפזמון של השיר עבור הסינגל "Spoken Word". סינגל זה הגיע בשיאו למקום ה-78 בבריטניה.

JS16 , אלרונה & סני ופליקס אוג'ק הוציאו גרסת כיסוי לשיר ב-28 במאי 2021.

## קישורים חיצוניים

## הערות שוליים

קטגוריה:שירי קיילי מינוג
קטגוריה:שירים באנגלית
קטגוריה:שירים נגד שנאת זרים וגזענות
קטגוריה:סינגלים בהוצאת אפיק רקורדס
אימרה קנופ

ממוזער| בית האופרה של פריז
ממוזער| אימרה קנופ: בוקר באור השמש
ממוזער|הגזיבו 1986
**אימרה קנופ** (בהונגרית: **Knopp Imre**; פשט, 29 בדצמבר 1867 – בודפשט, ארז'בטווארוש, 30 בינואר 1945) היה צייר יהודי-הונגרי שנספה בשואת יהודי הונגריה.

## קורות חייו
אימרה קנופ נולד במשפחה יהודית כבנם של הצייר יוז'ף קנופ ודורותיה וייגל. את לימודיו השלים בווינה, בודפשט, ויימאר ופריז. הוא הופיע לראשונה בתערוכת הסתיו 1887 של היכל האמנות בודפשט עם התמונה שלו "מתקן הנעליים", שהרשימה בציור הריאליסטי והמפורט ובגוון האוורירי שלה. התמונה שלו בשם Utolsó öltések (תפרים אחרונים) זכתה במדליית הזהב הקטנה בבודפשט ב-1895. במהלך השנים שבילה ב"בית הספר בנצור", הוא צייר יצירות ותמונות גדולות בצבעים כהים, אקדמיים פחות או יותר מהברית החדשה ובשנות ה-90 של המאה ה-19 דיוקנאות.
* בשנת 1906 הוענק לו "פרס ראת". מסעותיו אל מחוץ להונגריה עוררו בו עניין בנופים צבעוניים, פתוחים, אווריריים, פרטי ערים, פנים ופורטרטים פיגורטיביים של החיים.
* ארוחת הצהריים (במוזיאון בברטיסלאבה);
* רַחְצָה; ארוחת בוקר (במוזיאון לאמנות יפה בודפשט);
* נשיקת אמא (זכתה במדליית זהב שנייה בברצלונה);
* פנים בידרמאייר (זוכה במדליית הזהב הגדולה של המדינה ב-1917).
* דיוקנו של אישה בשמלה כחולה זכתה במדליית זהב במינכן.

בשנים 1922 ו-1930 הציג תערוכת אוסף בהיכל האמנות היוקרתית. יצירותיו נשמרות על ידי המוזיאון לאמנות יפה בבודפשט ובגלריית התמונות של ארמון התרבות ארד, את הדיוקן העצמי הפסטלי שלו ניתן לראות במוזיאון ארנסט.

## משפחתו
אשתו קרטיס גרטרוד מדליין (Curtis Gertrude Madeline) הייתה ציירת אנגלייה, לה נישא ב-1913 בלונדון ב-25 בספטמבר.

בתם:
* אלינור מאריה קנופ (1914–?). בעלה פרידייש הוואש היה מנהל בית דפוס.

## לקריאה נוספת
* Magyar életrajzi lexikon I. (A–K). Főszerk. Kenyeres Ágnes. Budapest: Akadémiai. 1967. (לקסיקון ביוגרפי הונגרי. עורכת ראשית אגנש קניירש)
* Magyar zsidó lexikon. Szerk. Ujvári Péter. Budapest: Magyar Zsidó Lexikon. 1929. 491. o. Online elérés (לקסיקון יהודי הונגרי. 1929. עורך פטר אויווארי. גישה מקוונת)
* Kieselbach Galéria és Aukciósház
* אימרה קנופ אמנות, עורך. קארוי ליקה. שנתון שתים עשרה, 1913, גיליון שלישי, עמ'. 94-100.
## קישורים חיצוניים

## הערות שוליים

קטגוריה:ציירים יהודים הונגרים
קטגוריה:ציירים שנספו בשואה
קטגוריה:בודפשט: אישים
קטגוריה:יהדות בודפשט
קטגוריה:אמנים שנספו בשואה
קטגוריה:נספי השואה
קטגוריה:הונגרים שנולדו ב-1867
קטגוריה:הונגרים שנפטרו ב-1945
סנטה לוסיה

הכינוי **סנטה לוסיה** או **סנטה לוצ'יה** (קיימות מספר צורות איות והגייה נוספות), כלומר "לוסיה/לוצ'יה הקדושה", מתייחס ללוצ'יה הקדושה מסירקוזה.

## הערות שוליים
יוסף היינה

**יוסף היינה** (1932 – 21 בספטמבר 2024) היה כדורגלן ישראלי, אשר שיחק בעמדת חלוץ מרכזי במספר קבוצות, אך מזוהה יותר מכולן עם מכבי נתניה, שם שיחק מאמצע שנות ה-50 עד אמצע שנות ה-60, והיה אחד השחקנים הבולטים בקבוצה בשנים אלו.

## קריירה
היינה נולד בתל אביב ב-1932. הוא החל את דרכו ככדורגלן בקבוצת הנוער של קבוצת גדנ"ע יהודה, כלשאחר מכן בגיל בוגרים עבר לקבוצות מכבי חולון והכח תל אביב. ב-1955 נקנה על ידי מכבי נתניה, כאשר בקבוצה זו הפך לאחד השחקנים הבולטים עם השנים. הוא שיחק בשורות המועדון בעמדת החלוץ עד 1965 באופן סדיר, והפך לכובש המוביל של הקבוצה בתקופה זו. לקראת סוף הקריירה עבר למכבי חדרה, שם שיחק עונה אחת, לאחר מכן חזר למכבי נתניה, ושוחרר לבית"ר נתניה שם סיים את הקריירה.

במהלך הקריירה שלו שיחק גם בנבחרת ישראל בכדורגל.

במסגרת הקריירה ככדורגלן גם אימן בקבוצות הנוער של המועדון ובמכבי חדרה שימש כמאמן-שחקן . במקביל לעבודתו בתחום הכדורגל, היה לו מקצוע כקצין כבאות, ראש צוות תחום כבאות, מפקד מערך הכבאות של נתניה, ולאחר מכן גם כמזכיר האיגוד הארצי של הכבאים בישראל. בשנת 2023, הוא קיבל הוקרה כיקיר העיר נתניה, בטקס מיוחד שנערך לכבודו לפני משחק של מכבי נתניה מול בני סכנין, כהוקרה על תרומתו הרבה למועדון במשך הזמן, כאשר תרם רבות לפיתוח הכדורגל בעיר ולמועדון מכבי נתניה לאורך השנים.

היינה נפטר ב-21 בספטמבר 2024 בגיל 92, והובא למנוחות בבית העלמין בשכונת שיכון ותיקים בנתניה .

## קישורים חיצוניים

* 
* 

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:תל אביב-יפו: כדורגלנים
קטגוריה:כדורגלני הכח תל אביב
קטגוריה:כדורגלני מכבי נתניה
קטגוריה:כדורגלני מכבי חדרה
קטגוריה:כדורגלני בית"ר נתניה
קטגוריה:אישים הקבורים בנתניה
קטגוריה:ישראלים שנולדו ב-1932
קטגוריה:ישראלים שנפטרו ב-2024
סנטה לוסיה (נהר)

**נהר סנטה לוסיה** (בספרדית: **Río Santa Lucía**) הוא נתיב המים העיקרי של אגן נהר סנטה לוסיה, בדרום אורוגוואי. אורכו 248 ק"מ ושטח אגן ההיקוות שלו מכסה 13,500 קמ"ר.

נהר זה הוא המקור העיקרי לאספקת מי שתייה באורוגוואי, וממנו שואבים מי שתייה לכ-60% מאוכלוסיית המדינה. זהו מקור האספקה לעיר מונטווידאו ולחלק גדול מדרום המדינה.

## מקור השם
השם שבו מוכר הנהר כיום ניתן לו ככל הנראה על ידי הרננדריאס , שכן הוא הגיע לשפכו ביום סנטה לוסיה (13 בדצמבר 1607), בעת שחקר את החוף המזרחי של ריו דה לה פלטה בשנת 1608. השמות שניתנו לנהר זה על ידי העמים האבוריג'ינים של האזור אינם ידועים.

לפעמים נקרא סנטה לוסיה גרנדה כדי להבדיל אותו מנהר סנטה לוסיה צ'יקו.

## גאוגרפיה
מוצא הנהר **סנטה לוסיה** הוא מהמדרון מערבי של הרי מחוז לבז'חה, ליד העיר מינס. המסלול העליון שלו הוא בעל שיפוע ממוצע של 4.3 מטר לקילומטר, והיובל החשוב ביותר בשטח זה הוא נחל קמפנרו.
המסלול האמצעי של הנהר מתחיל בפאסו רולדאן ומגיע לעיר . בקטע זה השיפוע הממוצע של הנהר הוא 0.6 מטר לקילומטר.
המסלול התחתון נמשך דרומה, עד לשפך ריו דה לה פלטה, עם שיפוע ממוצע של 0.09 מטר לקילומטר. כאשר הוא מגיע לדלתה בשפך לריו דה לה פלטה, עוצמת הזרימה היא 28,000 ליטר לשנייה.

## יובלים
יובליו העיקריים הם הנהרות סנטה לוסיה צ'יקו (Río Santa Lucía Chico) וסן חוסה (Río San José), אך זורמים אליו נחלים נוספים רבים.

## גבולות
חלק גדול ממסלולו משמש כגבול בין המחוזות פלורידה וקנלונס, ובהמשך בין מחוז קנלונס לסן חוסה, ולקראת סופו מפריד בין מחוז סן חוסה למחוז מונטווידאו.

## שימוש
[ממוזער|מפעל טיהור המים באגואס קוריאנטס, [קנלונס (מחוז)|קנלונס, אורוגוואי]].
בעיירה אגואס קוריינטס ממוקם מפעל טיהור המים הגדול ביותר של החברה הממשלתית O.S.E. , אשר מספק מי שתייה לעיר מונטווידאו ולחלק גדול מדרום המדינה (60% מאוכלוסיית אורוגוואי).

## שייט
ממוזער|שייט בנהר סנטה לוסיה באורוגוואי
ניתן לשוט בנהר באמצעות סירות קטנות ובינוניות. מסוף המלחמה הגדולה בשנת 1851 ועד אמצע המאה העשרים התקיים שייט מסחרי חשוב בקטע שבין ריו דה לה פלטה לאגואס קוריינטס. ובעקבות כך, כאשר נבנה הגשר הראשון בקרבת השפך, מעל כביש מספר 1, נבנה חלקו עם אפשרות פתיחה למעבר סירות. כיום, שייט מסחרי כבר לא רלוונטי, אך הנהר עדיין משמש לשיט פנאי ודיג.

## גשרים
הגשרים מעל הנהר:
ממוזער|נהר סנטה לוסיה, מעליו נראים גשר ברה הישן, ומאחוריו הגשר החדש אלפרדו סיטרוסה, בכביש מספר 1    
* גשר אלפרדו סיטרוסה (החדש, מעל כביש 1) (2005)
* גשר ברה דה סנטה לוסיה (הישן, מעל כביש 1) (1925)
* גשר כביש 11 הישן
* גשר כביש 11 החדש (2014)
* גשר הרכבת ב-25 דה אגוסטו (1900)
* גשר פאסו פאצ'ה (גשר כביש 5 הישן)
* גשר כביש 5 החדש
* גשר הרכבת
* גשר כביש 6
* גשר כביש 7
* גשר כביש 108 בפאסו רולדאן

## איכות הסביבה
בנהר סנטה לוסיה, כמו שאר הנהרות באגן ההיקוות שלו, יש רמה גבוהה באופן חריג של זיהום במים (איטרופיקציה), כתוצאה משימוש חקלאי אינטנסיבי באזור ושפיכת אגרוכימיקלים לנהר. לאור חשיבותו של אגן זה כספק מי שתייה לאזור מונטווידאו, הוקמה בשנת 2015 רצועת חיץ על שתי גדות הנהרות, בה חל איסור על שינוי שטח הצמחייה, עיבוד הקרקע ושפיכת תשטיפי פסולת.

האזור שבין העיירה סנטה לוסיה לשפך ריו דה לה פלטה הוא שטח לאומי מוגן, הנקרא "האזור המוגן של ביצות סנטה לוסיה".

## ראו גם
* דו"ח היחידה למשאבי מים משנת 1970 

## קישורים חיצוניים

* נהר סנטה לוסיה באנציקלופדיה של אורוגוואי
* תיירות באזור סנטה לוסיה

## הערות שוליים

קטגוריה:אורוגוואי: נהרות
אין לי אהבה

"**אין לי אהבה**" הוא שיר מאת שימי תבורי. את המילים לשיר כתב אליעוז רבין והלחין ועיבד אלי קניאל, אביו של ילד הפלא, נועם קניאל.

השיר נכלל באלבומו השני של תבורי, "שלך באהבה". הוא הוצג ב"פינה לשיפוטכם" של מצעדי רשת ג' ב־6.3.1978, וצעד 15 שבועות, עד 10.7.1978. בשיאו הגיע למקום השני במצעד (12.6.1978), ובמצעד השנתי תשל"ח (1978) של התחנה דורג במקום ה־17.

זהו שירו הראשון של תבורי שהגיע למצעדים השנתיים שהפך ללהיטו הגדול הראשון.

## על השיר
זהו שיר של אהבה נכזבת. הכותב מבכה את אהבתו עד שאהובתו עזבה אותו. בתמימותו, האמין באהבתה, כמו פרפר היה בידיה, והנה היא אינה ובלעדיה אין עוד ריח פרח ליומו. הכותב מדבר על השבר והכאב הגדול של עזיבתה המפתיעה, כאילו רוח באה ונשאה אותה. וכך, בלי האהבה, אין עוד שמש בוקר מעליו. עם זאת, השיר מסתיים באופטימיות, בכך שלא יגיף את התריס ולא ינעל את דלתו כיוון שהוא מאמין שאהבתו תחזור, או שמא תהיה זו אהובה אחרת.

## קישורים חיצוניים
* **[https://www.nli.org.il/he/items/NNL_MUSIC_AL990041199240205171/NLI אין לי אהבה]**, באתר הספרייה הלאומית
* מילות השיר '''אין לי אהבה''', באתר שירונט
* **[https://www.youtube.com/watch?v=rfH40Y3nXUE אין לי אהבה]**, סרטון השיר באתר יוטיוב
* **[https://www.tab4u.com/tabs/songs/73250_שימי_תבורי_-_אין_לי_אהבה.html אין לי אהבה]**, אקורדים לשיר באתר Tab4U
* **[https://lyricstranslate.com/en/אין-לי-אהבה-ein-li-ahava-i-have-no-love.html אין לי אהבה]**, תרגום לאנגלית באתר Lyrics Translate
* האלבום "שלך באהבה", באתר Discogs

## הערות שוליים

קטגוריה:שירי שימי תבורי
קטגוריה:שירים בעברית
קטגוריה:שירים שנכתבו על ידי אליעוז רבין
קטגוריה:שירים שהולחנו על ידי אלי קניאל
קטגוריה:שירי אהבה בעברית
קטגוריה:סינגלים בהוצאת גלטון
אייסה וילי

**אייסה הוקסי וילי** (באנגלית: **Asa Hoxie Willie**; 11 באוקטובר 1829 - 16 במרץ 1899) היה חבר בית הנבחרים של ארצות הברית שייצג את טקסס והשופט העליון של בית המשפט העליון בטקסס. במהלך מלחמת האזרחים שירת כמייג'ור בצבא הקונפדרציה. וילי נבחר כדמוקרט לכהונה אחת בקונגרס מ-1873 עד 1875 כחבר מטעם מחוז הקונגרס הכללי של טקסס.

## ביוגרפיה
### ראשית חייו
וילי נולד ב-11 באוקטובר 1829 בוושינגטון, ג'ורג'יה, והיה בנם של ג'יימס וקרוליין (הוקסי) וילי. וילי למד בבתי ספר פרטיים במחוז וילקס, ג'ורג'יה ובגיל 16, הוא עבר לברנהאם, טקסס ב-1846 ולמד משפטים במשרדו של אחיו הגדול, ג'יימס וילי. הוא התקבל ללשכת עורכי הדין ב-1848 והחל לעסוק בכך בברנהאם. הוא נבחר לתובע המחוזי של המחוז השיפוטי השלישי של טקסס מ-1852 עד 1854.

### מלחמת האזרחים
ב-1858, וילי עבר למרשל שם הוא ואלכס פופ הקימו שותפות במשפטים. הוא התחתן עם בטי ג'ונסון מברנדון, מיסיסיפי ב-1859. עם פרוץ מלחמת האזרחים, וילי הוסמך למייג'ור ברגימנט הרגלים השביעי של טקסס של צבא הקונפדרציה במטהו של קולונל ג'ון גרג. וילי נלכד יחד עם רוב חייליו בפורט דונלסון בפברואר 1862. הגברים השבויים נכלאו באי ג'ונסונס באוהיו  למשך תשעה חודשים לפני שהרגימנט הוחלף בזמן כדי להשתתף בקרב צ'יקמוגה בספטמבר 1863. וילי נלחם בשאר הקרבות של ארמיית טנסי עד לכניעתה.

### שופט וחבר קונגרס
לאחר מלחמת האזרחים, וילי עבר לגלווסטון, טקסס ובשנת 1866 נבחר לשופט עמית של בית המשפט העליון בטקסס אך הודח על ידי רשויות צבא השיקום ב-1867. לאחר שירותו בבית המשפט, וילי חזר לעסוק בעריכת דין. לאחר השלמת השיקום וכשהטקסנים חידשו את זכויותיהם על פי החוקה האמריקאית, קיבלה טקסס שני נציגי קונגרס נוספים באמצעות חלוקה כתוצאה ממפקד האוכלוסין של 1870. בית המחוקקים לא צייר מחדש את 4 מחוזות הקונגרס של המדינה ובמקום זאת איפשר לשני חברים להיבחר במחוזות כלליים. וילי נבחר לקונגרס ב-1872 וכיהן לכהונה אחת. וילי לא ביקש להיבחר מחדש ב-1874 וחזר לגלווסטון, שם נבחר לפרקליט העירייה ב-1875 וב-1876. בשנת 1882, וילי מונה לשופט העליון של בית המשפט העליון בטקסס על ידי המושל אורן מ. רוברטס, בעצמו שופט ראשי של טקסס לשעבר. וילי כיהן בבית המשפט עד פרישתו ב-1888.

### מוות וקבורה
וילי מת בגלווסטון, טקסס ב-16 במרץ 1899. הוא נקבר בבית הקברות של הכנסייה האפיסקופלית טריניטי, גלווסטון. 

## קישורים חיצוניים

*
* 

## הערות שוליים

קטגוריה:אמריקאים ילידי ג'ורג'יה
קטגוריה:חברי בית הנבחרים של ארצות הברית מטקסס
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:שופטי בתי המשפט של מדינת טקסס
קטגוריה:אמריקאים שנולדו ב-1829
קטגוריה:אמריקאים שנפטרו ב-1899